Hemserekîya Konseya Rayberdişî ya KCKyî derheqê Newroze de eşkerayîye daye.
Eşkerayîya KCKyî wina ya:
''Newroza Rayberê Şarê Kurdî, tepişteyan, şarê kurdî, xoverdayoxanê koyan û şaristanan fîraz biba ke Newroze sembola estbîyayîşê kurdan, tewirê têkoşînî û hesretê azadîye ya. Ma sere de Kawayê Asinkarî û Kawayê hemdemî Mazlum Dogan pêro şehîdanê sey Zekîye Alkan, Rahşana Demîrel, Ronahî, Bêrîvane bi mînet û rêzdarî yad kenê. Şarê kurdî bi hezaran serran o ke estbîyayîşê xo bi hîşmendî û ruhê Newroze ard nê rojan. Ruhê Newroze şarê kurdî û şarê kurdî zî Newroze arde meydan. Şarê ma adirê Newroze berzîyanê Kurdîstanî de geş kerd û Newroze kerde bêmerg.
Bi taybetî seserra 20. de vera şarê kurdî hêrişêko bêaman ame kerdene. Ame waştene ke şarê kurdî bêro çinkerdene û Dêrsimî ra heta Helebçe bi hezaran kurdî ameyî qirkerdene. No qirkerdiş heman wextî de sey qirkerdişê kulturelî zî ame caardene. Ameyêne waştene ke şarê kurdî Newroze reyde nê erdî ra bêro pakkerdene.Serra 1973î de karo verên ê milîtananê têgêrayîşî zî ganîkerdişê Newroze bi. Bi nê hawayî ame xîretkerdene ke estbîyayîş, ziwan, tarîx, kultur û nasnameyê kurdan zî bêrê mojnayene. Her ke têkoşînê azadîye yê şarê kurdî aver şi ruhê Newroze zî xo bi hawayêkê bitesîrî manaya xo arde ziwan.
Newroze hînî sey roja yewîya neteweyîye û tewirê neteweyî yena fîrazkkerdene. Tersê hêzanê qikeran ê vera Newroze zî na raştîye eşkera keno. Semedê Vîrusê Korona ra bire ameye dayene ke emser Newroze bi girseyan meydan û kuçeyan de  nêra fîrazkerdene. Ma zî na bire tesdîq kenê û paştî danê ci.  Şarê ma eşkeno ke bi baldarîya vîrusî dewan de, kuçeyan de, taxan de sey komanê qijan adir bivisno ta û Newroze fîraz bikero.Her çiqas emser Newroze hetê girseyanê pîlan ra nêra fîrazkerdene zî ganî şarê ma bi qerardarîya xo hîşmendîya Newroze xurt bikero û qerardarîya xo ya seba berzkerdişê têkoşînî bimojno. Şarê ma berpirsîyarê wezîfeyan ê ke hetê ruhê Newroze û şehîdan ra mendî.
Rayber Apoyî zî şehîdanê ma reyde kerd ke ruhê Newroze têkoşînê estbîyayîşî û azadîye de bibo wayîrê girîngî. Coka ma tira berpirsîyar ê ke ma do qerardarî û îradeyê şiknayîşê tecrîdî aver bêrê, serra 2020î de Rayber Apo û Kurdîstan azad bikerê, Tirkîya û Rojhelatê Mîyanênî de demokrasî awan bikerê. Ganî mesajê Newroza 2020î yê seba şarê kurdî no bibo. Nê esasî ser o ma Newroza şarê kurdî û dostanê înan fîraz kenê û veng danê ke ma têkoşînê vera tecrîdî berz bikerê, faşîzm birijnê û her ca de demokrasî awan bikerê.''
